Multimedia Builder

Multimedia Builder er nesten skremmende stort ved første øyekast, men les videre og finn ut hvor lett du kan lage dine egne multimediaprogrammer.
Ved start viser programmet Dagens Tips, klikk på Close for å lukke vinduet.
Til venstre i skjermbildet ser du et blankt område og en rekke knapper. Hvis du beveger markøren over knappene og lar den hvile et øyeblikk, vil det dukke opp en tekst med forklaring på knappens funksjon.
Klikk på den fjerde øverste som er merket ab. Klikk én gang på det papirarket som beskriver arbeidsområdet ditt.
Der du klikket, dukker det nå opp en knapp. Dobbeltklikk på den for å endre knappens egenskaper. Gi den for eksempel et annet navn ved å erstatte ordet Button i feltet Text. Nederst i det nye vinduet ser du en rekke knapper. Klikk på høyttaleren. I det vinduet som kommer til syne, kan du angi lyder som spilles av enten når musen beveger seg over knappen, eller hvis du klikker på den. Ved siden av det hvite feltet er det en knapp med tre prikker. Klikk på den og bla deg fram til en lyd på harddisken din. Du kan finne lydfiler ved hjelp av den innebygde søkefunksjonen på Start-knappen i Windows. Søk etter filer av typen *.wav. Når du har funnet en brukbar lyd, klikker du på OK i vinduet og på OK igjen når du kommer tilbake til det forrige vinduet. Nå har du en knapp med din egen tekst, og når du klikker på den, blir din egen lyd spilt av. Du skal imidlertid først opp på menylinjen og velge punktet Run på undermenyen Project. Nå kommer et nytt vindu fram på skjermen, det inneholder knappen din. Prøv å klikke på den og hør hva som skjer. Lukk vinduet ved å klikke på X-en i øverste høyre hjørne.

For å dele programmene dine med andre, er det imidlertid først et par ting du må gjøre. På menylinjen velger du punktet File og derfra underpunktet Distribute Files. I det vinduet som kommer opp, klikker du på Locate-knappen og angir hvor og under hvilket navn programmet skal lagres. Klikk nå på Lagre-knappen og deretter på OK. Programmet vil nå minne deg på at du må huske å kopiere den lydfilen du har brukt, på samme sted som programmet er lagret. Hvis du lagrer på en diskett og vil at programmet også skal kunne virke hos andre, må du altså huske å kopiere de lydene du har brukt. Nå kan du velge å svare OK eller kjøre programmet.

Med Multimedia Builder kan du jobbe med mye mer enn lyder. Her har vi gått gjennom et eksempel, men det er ikke vanskeligere å bruke de andre funksjonene.

Du kan gå ut av programmet ved å velge punktet Exit fra File-menyen.

Multimedia Builder kjører under Windows 95 eller nyere.

Systemkrav
Pentium 133 CPU
32 MB ram
15 MB diskplass

Avinstallering
I dialogboksen "Kontrollpanel" klikker du på "Legg til/fjern programmer". I listen over programmene velger du "Multimedia Builder 3.1" og klikker på "Legg til/fjern"- knappen. Da blir Multimedia Builder fjernet fra maskinen.